„ Fíasól er sjö ára gamall krabbi sem býr í Grænalundi í Grasabæ . Hún er ekki alvöru krabbi . Hún er stelpa í stjörnumerkinu krabba og finnst það ömurlegt . Þess vegnar hefur hún ákveðið að vera í rósótta fiðrildinu , sem er alveg glænýtt stjörnumerki , sérstaklega fyrir þá sem vilja ekki vera krabbar . Í grænalundi býr hún með mömmu sinni og pabba , stóru systrunum Pippu og Biddu og kjölturökkunum Hansínu og Jensínu . Besti vinur Fíusólar er Ingólfur Gaukur . Hann er níu ára og á heima í húsinu á ská á móti . Beint á móti Búa Höskuldur , Hallbjörn og Heba . Þau eru líka sérstaklega góðir vinir Fíusólar . Ég þarf aldrei að fara úr Grænalundi , segir Fíasól stundum . Hér hef ég alla vini mína , dótið mitt , rúmið og auðvitað matinn . Þú þarft nú að skreppa í skólann , segir þá Pippa systir hennar sem er tíu ára . Já , en svo fer ég beint heim því þar er allt sem ég þarf , svarar Fíasól . Hvað ef þú þarft að fara til læknis ? spyr Pippa þá . Þá hringi ég bara og fæ lækninn til mín , segir Fíasól . En ef þú vilt fara í bíó eða leikhús ? segir Pippa systir þrjóskulega . Þá bý ég bara til mitt eigið leikhús . En ef við erum öll boðin í veislu um kvöld . Ætlar þú þá að vera alein heima með draugunum í myrkrinu ? stríðir Pippa . Já , og þá held ég bara veislu með draugunum , segir Fíasól dálítið kvíðin . En ef ... heldur Pippa áfram , og svona þrasa þær systur daginn út og inn . Ó , ég er svo svakalega hugmnydarík , segir Fíasól stundum með aðdáun í röddinni . Hún hefur líka rétt fyrir sér . Þú ert drottning í þínu eigin , ristastóra hugmyndaríki , segir mamma Fíusólar við hana . En þú verður að passa að hugmyndirnar þínar fljúgi ekki svo hátt að þú missir þær út í veður og vind og einhverja vitleysu . Ef maður býr í stóru hugmyndaríki er maður ýmist í vondum eða fínum málum . Það er nefnilega oft svo erfitt að þekkja góðar hugmyndir frá slæmum . Góðar hugmyndir geta komið manni í vandræði og vondar hugmyndir geta litið út fyrir að vera bara nokkuð góðar í fyrstu . “